text: # Chék Lìng Báik Ĭng
  «Chék Lìng Báik Ĭng» (戚林八音) găh 1749 nièng siā uòng, sê Hók-ciŭ buōng-iòng có̤i chók-miàng gì dê-huŏng ông-cṳ̆, iâ sê hiêng-gĭng ngiēng-géu Hók-ciŭ-uâ ĭng-ông gì dê̤ṳng-iéu cṳ̆-lâiu.
  «Chék Lìng Báik Ĭng» sê «Chék Chăng-cióng Báik Ĭng Cê-ngiê Biêng-lāng» (戚參將八音字義便覽, siàng-cṳ̆ găh Mìng-dièu Chék Gié-guŏng (戚繼光) diŏh Hók-gióng káung Uŏ gì sèng-hâiu) gâe̤ng «Tái-sṳ̄ Lìng Pék-săng Sĭng-săng Ciŏ-ngṳ̆k Dùng-sĭng» (太史林碧山先生珠玉同聲, siàng-cṳ̆ găh Chĭng-dièu Kŏng-hĭ nièng găng) lâng buōng ông-cṳ̆ gì hăk-déng-buōng.
  "Báik Ĭng" gì é-sé̤ṳ sê "8 ciáh siăng-diêu". Dŏng-sì biĕng-siā «Chék Chăng-cióng Báik-ĭng Cê-ngiê Biêng-lāng» gì nè̤ng nêng-ùi, Hók-ciŭ-uâ ô 8 ciáh siăng-diêu: Bìng Siōng Ké̤ṳ Ĭk (平上去入) gáuk hŭng Siông Hâ (Siông Hâ cêu sê Ĭng Iòng). Dáng-sê gì-sĭk Hók-ciŭ-uâ gì Siōng-siăng mò̤ hŭng Siông Hâ, gó-chṳ̄ nâ ô 7 ciáh siăng-diêu.
  2001 nièng, Hók-gióng Ìng-mìng Chók-bēng-siâ dṳ̀ng-sĭng chók-bēng lāu iù Mìng-ngṳ̄ hŏk-ciā Lī Ṳ̀-lṳ̀ng (李如龍) gáu-dó̤i gì «Chék Lìng Báik Ĭng Gáu-cé̤ṳ».
  
title: Chék Lìng Báik Ĭng
wikitext: {{Italic title}}
  [[Image:Qilinbayin.jpg|thumb|upright=1.5|«Chék Lìng Báik Ĭng» gì nguòng-sṳ̄ dù-chiông]]
  «'''Chék Lìng Báik Ĭng'''» (戚林八音) găh 1749 nièng siā uòng, sê [[Hók-ciŭ]] buōng-iòng có̤i chók-miàng gì dê-huŏng ông-cṳ̆, iâ sê hiêng-gĭng ngiēng-géu [[Hók-ciŭ-uâ]] ĭng-ông gì dê̤ṳng-iéu cṳ̆-lâiu.
  
  «Chék Lìng Báik Ĭng» sê «'''Chék Chăng-cióng Báik Ĭng Cê-ngiê Biêng-lāng'''» (戚參將八音字義便覽, siàng-cṳ̆ găh [[Mìng-dièu]] [[Chék Gié-guŏng]] (戚繼光) diŏh [[Hók-gióng]] káung [[Nĭk-buōng|Uŏ]] gì sèng-hâiu) gâe̤ng «'''Tái-sṳ̄ Lìng Pék-săng Sĭng-săng Ciŏ-ngṳ̆k Dùng-sĭng'''» (太史林碧山先生珠玉同聲, siàng-cṳ̆ găh [[Chĭng-dièu]] [[Kŏng-hĭ]] nièng găng) lâng buōng ông-cṳ̆ gì hăk-déng-buōng.
  
  "'''Báik Ĭng'''" gì é-sé̤ṳ sê "8 ciáh [[siăng-diêu]]". Dŏng-sì biĕng-siā «Chék Chăng-cióng Báik-ĭng Cê-ngiê Biêng-lāng» gì nè̤ng nêng-ùi, Hók-ciŭ-uâ ô 8 ciáh siăng-diêu: [[Bìng-siăng|Bìng]] [[Siōng-siăng|Siōng]] [[Ké̤ṳ-siăng|Ké̤ṳ]] [[Ĭk-siăng|Ĭk]] (平上去入) gáuk hŭng Siông Hâ (Siông Hâ cêu sê Ĭng Iòng). Dáng-sê gì-sĭk Hók-ciŭ-uâ gì Siōng-siăng mò̤ hŭng Siông Hâ, gó-chṳ̄ nâ ô 7 ciáh siăng-diêu.
  
  2001 nièng, Hók-gióng Ìng-mìng Chók-bēng-siâ dṳ̀ng-sĭng chók-bēng lāu iù [[Mìng-ngṳ̄]] hŏk-ciā [[Lī Ṳ̀-lṳ̀ng]] (李如龍) gáu-dó̤i gì «'''Chék Lìng Báik Ĭng Gáu-cé̤ṳ'''».
  
  [[分類:Mìng-dĕ̤ng-ngṳ̄|Č]]
  [[分類:Sĕk-ék|Č]]
  [[分類:Ngṳ̄-ngiòng-hŏk|Č]]